Öt jó gyakorlat

1, írj rövid (egy bekezdésnyi) eredetmítoszt, mely magyarázatot ad az alábbi kérdések valamelyikére:

– Miért van hosszú nyaka a zsiráfnak?
– Honnan jön a visszhang?
– Tulajdonképpen mi a déjà vu?


2, Készíts egyperces novellát az alábbi címek egyikével!

– Az idő foglyai vagyunk
– Mintha ismernénk egymást valahonnan


3, Monológból dialógus
Írd át az alábbi Örkény-novellát párbeszédes formába!
 
„Elhatároztam, hogy D.-né dolgában, mely semmiféle sürgetéstől nem jutott dűlőre, fölkeresem a Barátomat. A Barátom közéleti férfiú, aki ország dolgát intézi, fel fogja hívni azt a szóban forgó hivatalt, ahol D.-né igazsága elakadt. Megteszi magáért az igazságért, s megteszi énmiattam, akiből nem lett közéleti férfiú; önmagának és nekem bizonyítja vele, hogy előmenetele nem tette gőgössé. Elmondja majd, mennyi tenger munka zúdult reá, éjfél után kerül ágyba, s hajnali hatkor már megy érte az autó. Napi tizennyolc órát dolgozik egy kényelmetlen zongoraszékben ülve, hat napja nem borotválkozott, és a minap nem ismerte meg a felesége, olyan régen látta. Miután szívem illendő módon megesett szenvedésein, fölhívja az illetékes hivatalt, és ott ráütik a pecsétet D.-né aktájára. Így történt ez már több hasonló esetben.”
(Örkény István: Protekció – részlet)


4, Mi történt előtte? Mi történt utána?
a) Olvassátok el az alábbi párbeszédet! Kik között folyhatott a párbeszéd?
b) Írjátok meg a párbeszéd kezdetét, amelyből kiderül, hogy ki és kivel, miért
beszélget!
c) Készítsétek el a párbeszéd folytatását, befejezését!
Az emlékkert vaspálcás kerítése mellett megállottak.
– Látod?
– Nem.
– Nem látod?
– Mit?
– Le van eresztve.
– Mi?
– A függöny.
Hiába erőltette a szemét, nem látta.
(Móricz Zsigmond Légy jó mindhalálig. 6. fejezet – részlet)


5, Írj (egyperces) novellát, amelynek a következő mondat lehet a mottója / összefoglalója. (Ami a z alábbi mondatot értelmezi.)

„Ivan Iljics élete egyszerű, mindennapi és iszonyú volt.”


